POSVETOVANJE O BLEDU 17.10.2019

(opombe so namenjene podrobnejšemu informiranju članov Društva… in nadaljnji nocojšnji razpravi)

Vse življenje sem bil prepričan, da Bled in okolico dobro poznam, saj sem ga gotovo več stokrat obiskal ali se vsaj skozenj peljal. Toda dober mesec nazaj sem ga pričel spoznavati, kot da bi ga videl prvič. Vaš kolega, g. Kunčič, me je skoraj tri ure vozil po njem, tudi po poteh, na katere še nikoli nisem stopil. Toda celo ob cesti skozi Mlino, ki nam je bila iz Bohinja večkrat najhitrejša pot do Ljubljane, sem marsikatero imenitno hišo res opazil šele ta dan. Dal mi je tudi izčrpen spisek vaših pripomb in predlogov s prošnjo, da bi za uvod predstavil še svoje mnenje o dogajanju zadnjih let, ki grozi, da bo podobo Bleda povsem uničilo.

Za vaš trezni seznam nepravilnosti in nesprejemljivih, celo škodljivih dejanj vam lahko samo čestitam. V njem vidim globoko iskren zapis klicev v sili običajnih občanov, malodane anonimnih, brez posebnih zvez in privilegijev, kakršnih nas je večina in katerih sporočilo tudi do občinskih oblasti težko prodre. Vendar pa to ni katerikoli apel od množic podobnih, ne le v Sloveniji marveč tudi v Evropi. Kajti gre za Bled, ki ni edinstven samo zaradi Prešernove poezije ampak predvsem zaradi v vasem svetu pripoznane krajinske in geomorfološke edinstvenosti. (Med nami rečeno, tudi zaradi vsaj štiridesetletne brezbrižnosti »stare« kot tudi »nove« države do njegovih prometnih težav!)

Žal je to, kar smo doživeli doslej, šele začetek navala turistov z vseh kontinentov. Z izjemo manj kot milijarde prebivalcev tako imenovane zahodne civilizacije se večina človeštva še ni toliko izkopala iz revščine, da bi si lahko privoščila medkontinentalne letalske polete. Toda bodoča, čedalje širša turistična reka, skupaj z milijoni prebivalcev območij tik nad sedanjo gladino oceanov, ki se bodo kmalu pričeli umikati njihovemu naraščanju, lahko že sredi 21. stoletja pripelje do novega preseljevanja narodov, večjega kot kdaj koli v zgodovini. Ker pa na poplavnih območjih leži vrsta največjih velemest sveta, z milijoni priseljencev tudi iz Evrope, bodo te množice bistveno močneje kot doslej pritiskale nazaj vanjo.

Leta 2007 je raziskovalni novinar in okoljski aktivist Mark Lynas v znanstveni knjižnici oxfordske univerze zbral rezultate na tisoče znanstvenih raziskav razvoja zemeljske klime, jih razporedil glede na predvideno doseženo stopnjo ogrevanja v tem stoletju – od ene do šestih stopinj Celzija – v doslej najbolj sistematičen pregled bodočih klimatskih sprememb in posledičnih škod ter jih objavil v knjigi ***Šest stopinj -****Naša prihodnost na toplejšem planetu,* prevedeni tudi v slovenščino. Knjige že po prvih nekaj straneh opisov te mračne bodočnosti nisem mogel več spustiti iz rok. Še težje bi jo danes, ko se je vrsta napovedi že tragično uresničila – zlasti, ironično, v ZDA: spomnimo se samo lanskih požarov v Kaliforniji ali zadnjega tornada nad Bahami [[1]](#footnote-1). To knjigo bi morali uvrstiti ne samo med obvezna čtiva srednjih šol temveč tudi med trajno priporočane knjige javnih knjižnic. Toda vrnimo se na Bled.

Po mnenju vseh, ki so se, slučajno ali nalašč, v Sloveniji zadržali več kot par dni, si ta po pravici zasluži že utečeni vzdevek Vrt Evrope, k sreči večini turistov do zadnjih let še neznan! Bled, Bohinj in Bovec ter Gornje Soška, Gornje Savska in Gornje Savinska dolina so nesporno njeni kronski biseri, torej najdragocenejše imetje. Ni slučaj, da je v domala vseh, tudi zelo starih opisih, Bled na prvem mestu. Če in kako dolgo bo ostal na njem, bo odvisno od sposobnosti blejske skupnosti, da ga vsaj v pogledih od daleč vzdržuje v sedanji podobi, še več pa od tega, koliko se bo vsak domačin neprestano trudil izboljšati tudi njegovo podobo od blizu. Ko sem ob omenjenem obisku ogledoval zdaj eno zdaj drugo, si nisem mogel kaj, da ne bi pomislil na najmanj dva slovenska pregovora. Prvi: s krajino in okoljem »delajo kot svinja z mehom« in drugi: »denar je sveta vladar«, kajti tistemu, ki ga ima, se na Bledu ni treba ozirati ne na državne zakone, ne na občinske predpise, ne na te ali one inšpektorje. Za denar je očitno mogoče kupiti vse in vsakogar. Posedovati nepremičnino tik ob blejskem jezeru je tudi med današnjimi bogatejšimi Slovenci eden najbolj cenjenih znakov resničnega uspeha. A če jo pretežno uporabljajo za reprezentančne stike s tujimi partnerji, so prav te, za velik denar obnovljene zgradbe, dobra naložba za celotno državo. A za globlji premislek o Bledu so važnejši vaši spiski težav in napak, zlasti zato, ker odsevajo vsakodnevno počutje domačinov,.

Predno sem se lotil tega zapisa, sem želel preveriti po spletu, koliko prostorskih dokumentov za Bled obstaja. In bil sem (sicer ob šele prvem pogledu na občinske strani) kar presenečen. Ne le, da si lahko takoj odpreš pred petimi leti sprejet prostorski načrt občine, temveč tudi vse druge prostorske akte, ki jih imajo mesto Bled in večina vasi ter zaselkov v sestavi občine že izdelane. Zlasti me je pritegnila brošura Celostna prometna strategija občine Bled (CPS). Če kak del Slovenije potrebuje takojšnje ukrepe, ne pisanj poročil in izjav o dobrih namerah, je to Bled, a to ne zaradi navala tujcev, temveč zaradi navala nas samih. CPS uvaja enak način takojšnjega začetka akcije, postopnega napredovanja in sprotnega preverjanja doseženega, kakršnega pri vodenju podobnih projektov uporabljajo po vsem svetu. Torej ni nobene potrebe po iskanju novih ljudi, da bi se lotili izboljšanja blejskega pladnja. Samo primerno sodelovanje z občinskimi službami in njenim vodstvom morate najti. To seveda ne pomeni, da vaši očitki nimajo teže. Nasprotno! Vse napisano le dokazuje, da vam ni vseeno, kako vaš kraj izgleda in v kako urejenem okolju bi hoteli živeti. A tudi vsak načrtovalec, ki se z urejanjem prostora ne ukvarja le po službeni dolžnosti, temveč se iskreno trudi za najboljše rešitve, si ničesar ne želi bolj, kot čim tesneje sodelovati z domačini. Vendar pri vsej moji dosedanji hvali vas in občine ostaja več vprašanj odprtih kot ne.

Ugotoviti moramo, da – kljub kupom programov, OPN-jev in OPPN-jev zadnjih let –

sedanja podoba Slovenije in Bleda z njo vred, daje prej vtis naraščajoče zmede, kot urejenega prostora. Zanjo je – poleg vseprisotnega cunamija oglasnih površin – najmanj pet vzrokov :

* prvi: povečana kupna moč številnih prebivalcev planeta. Pred stopetdesetimi leti, v času Riklija si je obisk Bleda lahko privoščilo samo par najbogatejših družin, ki so se prišle tiho namakat v rahlo mineralni vrelec, današnjim množicam mladih iz bogatejšega Zahoda pa je kar najbolj hrupno celonočno pijančevanje na prostem višek izleta,
* drugi: vrnitev kapitalizma, kjer je pogosto več denarja v spretnih rokah kot široko razgledanega razmišljanja v prebrisanih glavah nad njimi[[2]](#footnote-2),
* tretji: želja tudi večine staroselcev po hitrem zaslužku z »apartmaji« ali vsaj z Airbnb,
* četrti: nezmožnost ali pretirano oklevanje sedanje lokalne oblasti, da bi uveljavila jasne določbe in navodila že pred leti sprejetih ureditvenih načrtov,
* peti in najusodnejši: pred petintridesetimi leti, še v prejšnjem sistemu, leta 1984 sprejet prenovljeni zakon o urbanističnem načrtovanju. V njem je bila na zahtevo slovenskega CK predpisana reorganizacija in z njo ukinitev občinskih urbanističnih uradov, ki so jih do tedaj ustanovila tudi že mnoga manjša mesteca. S tem je zamrlo tudi vse dotedanje, že dovolj intenzivno ukvarjanje s podeželskim prostorom in usklajevanje načrtovanja med občinami, ki se ne bo kmalu obnovilo. Prenovljeni zakon s pretiranim**[[3]](#footnote-3)** poudarkom na pravnih opisih je sprožil pospešeno centralizacijo in rast državne birokracije, zaradi katerih trpi ne samo urbanistična stroka, temveč posledično večina prebivalcev, zlasti podjetnikov. Slovenija si vse do danes ni opomogla od dveh usodnih posledic:

Prva je celoten sistem urbanističnega načrtovanja: namesto da bi bile, kot vse do včeraj, osnova podatkov potrebnih za gradnjo kolikor mogoče enostavne in čim preglednejše risbe z le najnujnejšim spremljevalnim besedilom, se je vse postavilo na glavo. Glavno je besedilo, ki se je v teh petintridesetih letih celo za najmanjši objekt razraslo v dolg svitek papirjev, za skupino desetih hiš vsak od njih v obseg diplomske naloge, dočim je občinski prostorski načrt (OPN, n.pr. Bleda – samo objavljeni del[[4]](#footnote-4) zaseda 232 strani) narastel v pravo zbirko romanov, za njih pripravo pa so potrebna leta.

Drugo posledico/hibo opaziš takoj, ko v spletno stran PISO (Prostorskega informacijskega sistema [vseh slovenskih] občin), vtipkaš »Bled«. Prikaže se načrt vaše občine kot po vseh robovih natrgan majhen robček nepravilne oblik na skoraj belem namiznem prtu. A ko pobliže pogledaš še tega, vidiš, da je tudi na njem več pack in črt, kar so kraji, vode in ceste okoliških občin. Prav v oči pa zbode lega vaše občine, tako stisnjene med sosednje. Širšo presojo potrebujemo že pri načrtovanju vsakega malo daljšega voda, napeljave ali ceste. Takšen sistem hkratnega urejanja večjega teritorija z uglašenim sodelovanjem desetin različnih strokovnjakov in medsebojnem usklajevanju želja ter potreb več občin, je v svetu že dolgo vpeljan in poznan kot REGIONALNO PLANIRANJE**.** V Sloveniji se je z njim v seminarju in pod vodstvom prof. Edvarda Ravnikarja sredi let petdesetih prejšnjega stoletja prvič ukvarjal danes že pokojni arh. France Ivanšek, rezultat njegovega dela, Regionalni načrt Zgornje Savske doline, pa nam je ostal za zgled do danes**[[5]](#footnote-5)**. Žal ta pristop ni našel pravega odziva niti v predsedstvu nekdanje Jugoslavije niti pri političnih vodstvih zveznih republik, vključno s slovenskim. V naši sedanji državi se o tem še niti nismo pričeli pogovarjati [[6]](#footnote-6) .

To pa ne pomeni, da osrednja Gorenjska z regionalnim načrtovanem v Sloveniji ne bi smela začeti prva, še predno bo parlament potrdil razporeditev regij. Povod za njegov zagon in obenem njegovo idejno žarišče bi zaradi svoje edinstvene podobe in izjemnega položaja med evropskimi turističnimi destinacijami zlahka postal prav Bled s Triglavskim narodnim parkom za hrbtom. Seveda pod pogojem, da v tak preobrat razmišljanja najprej pregovorimo občino, kajti »(le) v slogi je moč«.

Takoj za tem pa je potrebno začeti prepričevati oba predsednika, slovenske države in vlade, ter parlament in Ustavno sodišče v nujnost sprejetja sklepa, da ustavitev propadanja jezera z njegovim ožjim okoljem, kot tudi izboljšanje podobe širšega Bleda proglasijo za prioritetno nalogo države[[7]](#footnote-7). Le tako je mogoče računati na pomoč in sodelovanje najmanj štirih ministrstev, ki je za kakšno koli resno pripravo regionalnega načrta Osrednje Gorenjske[[8]](#footnote-8) nujno. Čas je, da se državna politika neha sprenevedati: da ima za Bled polna usta hvale in ga z veseljem obišče, ko je pripravljena bogato obložena miza za kakega imenitnega tujega gosta, a vse do nedavnega ni imela časa, da bi se n.pr. sprejel »nebistven« sklep o investiciji v dve kratki obvoznici!

Da pa bi na Bledu poživili tudi urejanje celotnega prostora, ne le prometa, še predno bi organizacijsko kolesje regionalnega načrtovanja spravili v tek, je najprej treba prenoviti in razširiti/dopolniti urbanistični svet, tako da bi vanj poleg zastopnikov občine in nekaj članov lokalne skupnosti, pritegnili kolikor mogoče občutljive in hkrati dovolj bojevite zastopnike najmanj štirih strok: arhitektov, krajinarjev, vodarjev in prostorskih planerjev. Prva naloga sveta bo prepričati vse zgoraj naštete politike, da je blejsko okolje mogoče izboljšati le tako, da se ga umiri vsaj na raven izpred tridesetih let. Kot eno od možnosti predlagam začetek z dvema sočasnima strategijama:

A z enakomernejšo razpodelitvijo naselitve, gospodarskih aktivnosti ter

turističnih kapacitet po vsej regiji

B z zmanjšanjem vseh treh naštetih aktivnosti v ožjem območju jezera in mestnih

naselbin okrog njega ter posledično pritiska nanj.

Zgledov in primernih pristopov za ustrezne ukrepe bi našli dovolj pri upravah mnogih evropskih termalnih zdravilišč.

Seveda zgornja opažanja in predlogi načeloma veljajo tudi za Bohinj.

**Za konec še nekaj sklepnih opomb :**

1. želje, da bi se kopali v tako samotnem jezeru, kot smo se pred petdesetimi leti, ne bo nikoli več mogoče uresničiti. Lahko pa se njeni izpolnitvi zelo približamo, če uporabi jezerskih vodnih površin dodamo rečne. In sicer tako, da omogočimo dostope in uredimo – vendar brez kakršnegakoli betoniranja obrežij (inventivnih rešitev je po svetu veliko) – nadvse privlačen, a danes s par izjemami le za košnjo izkoriščen svet ob obeh bregovih Save Bohinjke, ki je v vsem svojem toku edinstveno lepa in povrhu od zgodnje pomladi do kasne jeseni topla reka.
2. navedeno je tudi razlog za trditev, da bi s premikanjem južne obvoznice k reki naredili hudo napako, saj njen obvodni prostor utegne bodočim rodovom kmalu postati dragocenejši od polj in travnikov. Ob tem sem prepričan, da je za ne prevelike denarje mogoče daljše odseke obvoznice delno (za cca 2m) vkopati in s trajno akustično absorpcijsko oblogo tako obdelati, da bodoča raven hrupa ne bo veliko presegala današnjega povprečja v odprtem prostoru ob vaseh Ribno, Selo in Mlino.
3. glede na poročila o prostovoljni strežbi javnih uslužbencev na stojnicah v objezerskem parku in s tem njihovem poslovnem konkuriranju poklicnim gostilničarjem[[9]](#footnote-9), je koristno zahtevati od prvih, a) da se udeležijo obveznega tečaja o vlogi njihovih delovnih mest v družbi ter o svojih pravicah in dolžnostih, ko le-te zasedajo, in b) nato obvezno položijo neke vrste prisego, da se bodo naučenega držali. Prepričan sem, da o vseh, z opisanim povezanih vprašanjih, dobršen del omenjenih oseb preprosto ni bil poučen. Za vodilno ekipo občine, a ne le blejske temveč vseh 212 vse Slovenije pa menim, da bi bila dolžnost ministrstva za javno upravo, organizirati obvezne tečaje osnovnih pravil, veščin in znanj nujnih za vodenje, zlasti pa poseben kurz o morali in etiki vodij javnih služb[[10]](#footnote-10).
4. Edini pravi odgovor na upravičene pripombe, da se od osamosvojitve naprej v središču Bleda ni zgradilo tako rekoč nič, bi bil razpis javnega arhitekturnega natečaja za preureditev cestnih, peš in parkovnih površin ter izboljšanje njegovega videza za čase po zgraditvi južne obvoznice. Avtorsko-pravno neoporečnih možnosti, tudi za sanacije tako izpostavljenih objektov kot sta Hotel Golf in »Gadafi center« je dovolj, morali bi se samo zganiti potencialni naročniki, uporabniki in slovenske banke.
5. Danes se je »divji zahod« starih ameriških filmov, kar pomeni streljanje, pitje, hrup in pretep ter cviljenje avtomobilskih gum, iz Severne in Srednje Amerike že razširil v vsa večja evropska mesta in vrsto letovišč. Verjamem, da je – vsaj kar se prometnega hrupa tiče – današnje obdobje le prehodno. Vse ostalo pa je mogoče, če obstaja enotna volja skupnosti, omejiti, če ne z vzgojo in zgledi, z drakonskimi kaznimi[[11]](#footnote-11). Vendar se je potrebno onesnaževanj najprej zavedati! Hrup vseh vrst zaznavajo vsi, vizuelno onesnaževanje mora biti že zelo nadležno, da ga marsikdo sploh opazi, v gosti gneči se mladina šele prav začenja dobro počutiti in tudi prometna gneča je mnogim zanimiva, dokler ni nesreče.

**Za vrhunski kraj odmora in počitka najvišje kategorije, kakršen bi Bled rad postal pa je vsako, celo najmanjše, od naštetih onesnaževanj preveč!**

Janez Lajovic

Bohinj - Črnuče, 16. septembra – 8. oktobra 2019

1. (Že pred njim so prvi tornadi prodrli tudi že do obalnih ozemelj zahodne Evrope!) [↑](#footnote-ref-1)
2. Poučen primer je najnovejše poročanje o uspešni preureditvi hotela Triglav v Stari Fužini. Profil mladeniča, ki je vse skupaj, (po izjavah gostov sicer baje uspešno, a z vsekakor preveč cenenim vtisom izvedenega) vodil in utegne tudi odločati o usodi velikokrat večje investicije v novi hotel Zlatorog v Ukancu, ne daje vtisa, da bo nalogi res kos. Pred odobritvijo tolikšnega projekta – najmanj 120 sob z vsem obveznim programom, da se zadosti predvideni kategoriji petih zvezd, kar je na tej lokaciji že kot osnovna odločitev privatnega naročnika zelo, zelo smela – bi morale oblasti natančno pregledati, ali se bo prevideni objekt vključil v dokaj omejen prostor in ali se bo naložba in vsaj petletno poslovanje finančno izšlo. [↑](#footnote-ref-2)
3. sprejetim še za časa predsednika Drnovška in Ropa, kot predsednika vlade, [↑](#footnote-ref-3)
4. … , ki je deloma celo preveč natančen in škodljivo dlakocepski [↑](#footnote-ref-4)
5. (Po slučaju so tudi meni, komaj dve leti prej diplomiranem arhitektu leta 1959 naročili podobno planiranje, Regionalni plan Črnih revirjev, to je območje od Trojan in Sv. Gore nad Litijo do Laškega in Radeč ter od Sopote in Podkuma do Prebolda. Le da v trdo realnem okviru velikega biroja [IBT] pri čemer je to obsežno nalogo spremljalo še hkratno naročilo za izdelavo urbanističnega načrta Trbovelj. Obe nalogi se iz zgoraj prikazanih razlogov nista nikoli prav zaključili, temveč se, kot mnogo drugih, čez pet let iztekli v pesek.) [↑](#footnote-ref-5)
6. Za to niso krive samo dosedanje vlade, temveč tudi parlamentarci in geografi, ker se vse do danes niso mogli sporazumeti o najbolj smiselni vmesni upravni razdelitvi med preštevilnimi in večinoma premajhnimi ter gospodarsko prešibkimi občinami in osrednjo državno oblastjo, torej glede razdelitve Slovenije na manjše, ljudem bližje enote, na regije. [↑](#footnote-ref-6)
7. Kar bo tudi povod, da se za Bled skliče državna (neke vrste umetniška) komisija, kot jo poznajo v mnogih državah, ki bo bdela nad kvaliteto snovalcev in izvajalcev vseh večjih, tudi izključno privatnih investicij. [↑](#footnote-ref-7)
8. Ta bi poleg Bleda, Bohinja in TNP zajemal tudi Radovljico, Jesenice in ostale občine Gornje Savske doline. In le s takšno znanstveno utemeljeno strokovno presojo je mogoče zanesljivo predvideti, kako zavarovati širšo okolico Bleda in Bohinja pred prevelikim pritiskom domače populacije in apetiti kapitala. Do slednjih bo prišlo, čim se bodo njegovi lastniki zavedeli, kako krhke so pravne ograje, ki danes še varujejo to enkratno podalpsko zeleno preprogo pred bagri in betonom. [↑](#footnote-ref-8)
9. … da njihovega brezbrižnega odnosa do odpadne embalaže za enkratno uporabo, ki jih kupci preprosto odmetavajo na travo parka, ne omenjamo, [↑](#footnote-ref-9)
10. Po skoraj tridesetih letih bi bil tudi že čas, da se temeljnega izobraževanja – n.pr. po vzoru Avstrije – loti tudi za prehodno manjkajočo izobrazbo vseh, ki bi želeli kandidirati za poslance v parlament in to na primerljivi ravni, morda celo visokošolski. [↑](#footnote-ref-10)
11. naval osebnih avtomobilov je mogoče regulirati tudi z omejenim številom podzemnih parkirnih garaž zanje in ustreznim dvigom parkirnin na parkiriščih na prostem,

    avtobuse s časovno omejenimi dovolilnicami tako za dovoz kot odvoz in urejenim skupnim prostorom/postajo za izkrcavanje potnikov, [↑](#footnote-ref-11)